钦定古今图书集成/明伦汇编/官常典/第201卷 > 王及善
## 钦定古今图书集成/明伦汇编/官常典/第201卷 > 王及善

按《旧唐书》本传：及善，洺州邯郸人。父君愕，隋大业末
并州人王君廓掠邯郸，君愕往说君廓曰：“方今万乘
失御，英雄竞起，诚宜抚纳遗甿，保全形胜，按甲以观
时变，拥众而归真主，此富贵可图也。今足下居无尺
土之地，守无兼旬之粮，恣行残忍，所过攘敓，窃为足
下寒心矣。”君廓曰：“计将安出？”君愕为陈“井陉之险，可
先往据之。”君廓从其言，乃屯井陉山。岁馀，会义师入
定关中，乃与君廓率所部万馀人来降，拜大将军。频
以战功封新兴县公，累迁左武卫将军。从太宗征辽
东，兼领左屯营兵马。与高丽战于驻跸山，君愕先锋
陷阵，力战而死。太宗深痛悼之，赠左卫大将军、幽州
都督、邢国公，赐东园秘器，陪葬昭陵。及善年十四，以
父死王事，授朝散大夫，袭爵邢国公。高宗时，累迁左
奉裕率。孝敬之居春宫，因宴集命宫官掷倒，次至，及
善辞曰：“殿下自有乐官，臣正当守职，此非臣任也。臣
将奉令，恐非殿下羽翼之备。”太子谢而遣之。高宗闻
而特加赏慰，赐绢百匹，寻除右千牛卫将军。高宗谓
曰：“朕以卿忠谨，故与卿三品要职，他人非搜辟不得
至朕所。卿佩大横刀在朕侧，知此官贵否？”俄以病免。
寻起为卫尉卿。垂拱中，历司属卿。时山东饥，及善为
巡抚赈给使。寻拜春官尚书、秦州都督，转益州大都
督府长史。以老病，请乞致仕，加授光禄大夫。后契丹
作乱，山东不安，起授滑州刺史。则天谓曰：“边贼反叛，
卿虽疾病，可将妻子日行三十里，缓步至彼，与朕卧
理此州，以断河路也。”因问朝廷得失，及善备陈理乱
之宜十馀道，则天曰：“彼末事也，此为本也，卿不可行。”
乃留。拜内史。时御史中丞来俊臣常以飞祸陷良善，
自侯王将相被其罗织，受戮者不可胜计。后俊臣坐
事系狱，有司断以极刑，则天欲赦之，及善执奏曰：“俊

此起。”则天纳之。俄而则天将追庐陵王立为太子，及
善赞成其计。及太子立，又请太子外朝，以慰人心，则
天从之。及善虽无学术，在官每以清正见知，临事难
夺，有大臣之节。时张易之兄弟恃宠，每内宴皆无人
臣之礼，及善数奏抑之。则天不悦，谓及善曰：“卿既高
年，不宜更侍游䜩，但检校阁中可也。”及善因病请假
月馀，则天都不问之。及善叹曰：“岂有中书令而天子
得一日不见乎？事可知矣。”乃上疏乞骸骨，三上不许。
圣历二年，拜文昌左相，旬日而薨，年八十二。废朝三
日，赠益州大都督，谥曰“贞”，陪葬乾陵。